<classify> Na Abdullah Mkeyenge SHUSHA pumzi kwanza. Shusha tena. Tena. Tena. Haya tuendelee. Jana mchana tuliziona picha za Beno Kakolanya akisaini mkataba wa kujiunga na Simba. Msimu ujao atakuwa mchezaji wao. Beno anaenda kukutana na Aishi Salum, Deo Dida. Ni kazi ngumu inayokwenda kumngoja. Mungu amsimamie katika vita hii baridi aliyoivaa. Binafsi sikutamani Beno awe mchezaji wa Simba.Nilitamani awe mchezaji wa Azam Fc au timu nyingine, lakini ndani ya Simba amekwenda kupigana vita hivi viwili kwa wakati mmoja. Mungu azidi kumsimamia na hili. Vita vyenyewe si vidogo. Vita vya kwanza ni dhidi yake na Aishi. Hii sio vita ndogo. Ni vita ya kumwagika machozi, jasho na damu. Vita hii wameishindwa wenzake wawili. Dida na Nduda. Wote hawa walibaki kuwa wapenzi watazamaji mbele ya Aishi katika lango la Simba. Ushindani ni kitu kizuri kinachoimarisha kiwango cha mchezaji, lakini ni upinzani upi anaokwenda kukutana nao? Chura anapenda maji, lakini sio ya moto. Mungu azidi kumsimamia na katika hili. Vita ya pili ni dhidi na manazi wa Yanga. Hii ni vita mbaya zaidi kuliko vita ya kwanza. Ubaya wa vita hii ulianzia kwenye mikono ya Kindoki. Maamuzi ya kuondoka katika timu usiyoelewana nayo yanabaki kuwa yako, lakini mfumo aliotumia kuondokea Beno ndiyo uliokwenda kupandikiza chuki vifuani mwa watu wa Yanga. Hii si vita ndogo hata kidogo. Ni vita ngumu kuishinda. Kuna hatua nyingi za nyuma Beno amezipiga tangu alivyoondoka Yanga. Huu ni ukweli mchungu kuumeza. Akiwa na rafiki zake atajiona hajapiga hatua hizo na atajipiga kifua kama dume la nyani, lakini akikaa mwenyewe kujifanyia tathmini atagundua hili. Hayuko Misri na Stars. Amekosa Mil 10 za Makonda. Amekosa kiwanja cha Rais Magufuli. Kibaya kabisa amekosa heshima ya kuwa sehemu ya wachezaji walioifanya Stars ifuzu AFCON baada ya miaka 40 kupita. Moja ya Wanafalsafa wa Kigiriki aliwahi kusema kitakachobadili maisha yako sio ndoto unazoziota usiku mnene, bali ni matendo yako unayoyafanya pale unapoamka asubuhi mpaka unaporudi kulala usiku. Maneno haya yanaishi kichwani mwa Beno. Yanazunguka zunguka. Kila anapokwenda yanamfuata kwa nyuma. Ni kama kivuli. Kwa jinsi alivyoondoka Yanga, Beno alipaswa kwenda katika timu ambayo ingempa utulivu katika kufanya kazi. Huko kwingine angefanya kazi zake vyema katika ukimya mzuri, lakini kutoka Mtaa wa Twiga na kuhamia Mtaa wa Msimbazi kama alivyofanya amekwenda kuishi maisha magumu kinafsi. Asipojiangalia nafasi yake ya kuitwa Stars tena na tena itakuwa shakani. Mungu asiache kumsimamia na katika hili. Hata kimaendeleo na ujenzi wa Stars imara ilipaswa tumuone Aishi na Beno wanakuwa timu tofauti. Huyu anachumia huku, yule anachumia kule, lakini wote kuwa sehemu moja ni lazima mmoja afifie kiwango. Hili lazima liende kutokea. Muda huu ambao Beno amekuwa mchezaji wa Simba na akiwaacha vinywa wazi Yanga, niendelee kumtakia kila la kheri katika changamoto mpya anayokwenda kukutana nayo. Ni Mungu pekee anayejua kilicho mbele, si mwanadamu yeyote.  <topic>: michezo 